ธพว.ดิ้นรนรับฝากเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

อ้อนคลังอนุมัติหวังช่วยลดต้นทุนให้กู้
โพสต์ทูเดย์ — เอสเอ็มอีแบงก์อ้อนคลัง ขอเปิดรับฝากเงินจากรายย่อย มาปล่อยกู้ดอกเบี้ยต่ำช่วยผู้ประกอบการ 
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์ หรือ ธพว.) เปิดเผยว่า ธนาคารได้เสนอแผนบริหารงานในปี 2554 ว่า จะเน้นการขยายสินเชื่อให้ผู้ประกอบการเอสเอ็มอีในอัตราดอกเบี้ยที่ต่ำหรือแข่งกับตลาดได้ โดยเสนอให้รัฐตั้งงบมาชดเชยจำนวนหนึ่ง และขอให้กระทรวงการคลังเร่งอนุมัติให้ธนาคารสามารถเปิดรับฝากเงินจากรายย่อยได้ เพื่อให้ต้นทุนทางการเงินของธนาคารลดลงจากปัจจุบันเพื่อให้ธนาคารสามารถปล่อยกู้ในอัตราดอกเบี้ยที่ดีกว่าปัจจุบัน
ธนาคารตั้งเป้าหมายว่าจะสามารถปล่อยสินเชื่อได้ 23 หมื่นล้านบาท ซึ่งจะส่งผลให้ยอดสินเชื่อคงค้างในปี 2554 จะขึ้นมาอยู่ที่ระดับ 9 หมื่นล้านบาท
“ถ้ากระทรวงการคลังอนุมัติให้สามารถรับฝากเงินจากประชาชนได้ ธนาคารก็พร้อมเปิดรับฝากเงินได้ในทันทีและในทุกสาขา” นายโสฬส กล่าว
ทั้งนี้ ในปี 2554 จะเป็นปีที่ธนาคารมุ่งให้ความช่วยเหลือผู้ประกอบการที่อ่อนแอ เช่น การหาเงินทุนดอกเบี้ยต่ำมาให้ เพื่อให้ผู้ประกอบการมีสภาพคล่องในการขยายกิจการหรือมีทุนการวิจัยเพิ่มเติมเพื่อเพิ่มมูลค่าสินค้า จะช่วยยกระดับฐานะของเอสเอ็มอีไทยที่มีอยู่ร่วม 2.5 ล้านรายให้เข้มแข็งมากขึ้น 
นอกจากนี้ ธนาคารจะมีมาตรการในการพัฒนาผู้ประกอบการใน 3 ด้านหลัก ได้แก่ การสร้างมาตรฐานการผลิต ช่วยให้เอสเอ็มอีสามารถผลิตสินค้าได้ตามมาตรฐานต่างประเทศ การพัฒนาหาตลาดทั้งในและต่างประเทศ และการพัฒนาด้านการบริหารจัดการภายใน เช่น การทำอย่างไรให้สินค้าไทยเป็นที่รู้จักของต่างประเทศ โดยจะจัดทำแค็ตตาล็อกเอสเอ็มอีเพื่อนำไปวางไว้ในสถานทูตต่างๆ นำผลิตภัณฑ์ของลูกค้าไปลงในเว็บไซต์ และสนับสนุนลูกค้าให้ทำอีเทรดดิงเพื่อให้ผู้ที่ต้องการสินค้าสามารถเลือกดูผลิตภัณฑ์ได้ ซึ่งจะเป็นการขยายตลาดในทางอ้อม
สำหรับผลการดำเนินงานล่าสุด ธนาคารสามารถปล่อยสินเชื่อได้กว่า 2.8 หมื่นล้านบาท ส่งผลให้ยอดสินเชื่อคงค้างของธนาคารในปีนี้ขยับมาอยู่ที่ระดับ 8 หมื่นล้านบาทแล้ว
ปัจจุบันนี้เอสเอ็มอีแบงก์สามารถรับฝากเงินได้ด้วยการออกเป็นใบรับฝากเงินประจำระยะสั้นต่ำกว่า 3 เดือน และ 3 เดือนขึ้นไปจนถึง 36 เดือน แต่กำหนดวงเงินฝากขั้นต่ำไว้ถึง 10 ล้านบาท ยกเว้นลูกค้าธนาคาร กรณีบุคคลธรรมดาจะรับฝากเฉพาะลูกค้าที่ใช้บริการด้านอื่นจากธนาคารเท่านั้น ไม่สามารถรับฝากเงินจากประชาชนทั่วไปได้ ทำให้แหล่งเงินทุนส่วนใหญ่จึงมาจากการออกตั๋วเงิน การกู้เงินจากตลาดเงินเป็นด้านหลัก และการรับฝากเงินจากรัฐวิสาหกิจและหน่วยงานของรัฐซึ่งต้องจ่ายดอกเบี้ยสูงกว่าปกติ
แหล่งข่าวจากกระทรวงการคลัง เปิดเผยว่า การจะเปิดให้เอสเอ็มอีแบงก์สามารถรับฝากเงินนั้นถือเป็นเรื่องที่ดีในการทำให้ต้นทุนทางการเงินที่ถูกลง แต่ต้องพิจารณาข้อกฎหมายประกอบด้วย
ด้านนายวินัย วิทวัสการเวช อธิบดีกรมธนารักษ์ ประธานธนาคารออมสิน กล่าวว่า ผลการดำเนินงานของธนาคารออมสินในปีนี้จะมีกำไรเกือบถึง 2 หมื่นล้านบาท มากกว่าปีก่อนที่มีกำไร 1.58 หมื่นบาท เป็นผลมาจากฝีมือของฝ่ายบริหารที่ขยายสินเชื่อได้ดี มีการพัฒนาผลิตภัณฑ์ต่างๆ ได้หลากหลาย และหลังจากนี้ไปธนาคารจะเน้นการปล่อยกู้รายย่อยตามนโยบายรัฐบาล